als_Latn dik_Latn sag_Latn
Ish-i përndjekuri Hysen Haxhiaj: Më dëmtuan organet, marr më pak pension se persekutori imFlash, Politike e Shtunë, 14 Mars, 2015 | 20:59 pm
Hapja e dosjeve ka mbledhur në nënkomisionin parlamentar të ligjeve 9 shoqatat e të dënuarve politikë të regjimit komunist.
Gjatë diskutimeve, krerët e shoqatave janë shprehur kundër projektligjit të qeverisë, i cili parashikon vetëm hapjen e dosjeve, por pa detyruar ishfunksionarët e lartë të regjimit që të largohen nga funksionet zyrtare që mbajnë aktualisht.
Sipas tyre, kjo do të sjellë vetëm dënimin e atyre që u bënë me dhunë apo pa dhunë bashkëpunëtorë të Sigurimit të Shtetit, por nuk do të ndëshkohen ata që ideuan këtë skemë të Sigurimit të Shtetit. Ndërkohë që duke bërë një propozim mbi draftin, Daut Gumneni i shoqatës së ish-të Burgosurve dhe të Përndjekurve Politike ka theksuar se duhet të bëhet e detyrueshme që çdo institucion të kërkojë vërtetim nëse personi që do punësohet në administratë ka pasur dosje apo jo.
“Personat që aspirojnë të kenë mundësinë të paraqiten tek autoriteti i verifikimit, që të marrin dëshminë nëse kanë apo jo ftohje nga e kaluara. Po e patën këtë mundësi, lehtësohet e gjithë procedura”, tha Gumeni. Ndërkohë, përfaqësuesja e Grupit Shqiptar të të Drejtave të Njeriut, si nismëtare e draftit për hapjen e dosjeve dhe lustracionit, Elsa Ballauri theksoi se në Shqipëri “ende nuk jemi përballur me diktaturën komuniste”. Sipas saj, “nëse nuk bëhet lustracioni nuk do të flasim për dekomunistizim dhe nuk do të flasim për dëmet që ka sjellë. Nëse do bënim një pastrim siç e bëri Gjermania, nuk do të kishim këtë kriminalizim të madh që kemi”.
DENONCIMET
Nënkryetari i Institutit të të Përndjekurve Politikë, Hysen Haxhiaj, në qëndrimin e tij theksoi se me hapjen e dosjeve do të dënohen vetëm bashkëpunëtorët e Sigurimit, që në mjaft raste janë detyruar të bëhen të tillë. “Disa janë bërë spiunë me dhunë. Njërit i sollën vajzën 14 vjeçe në burg dhe e kërcënuan se do t’ia përdhunonin nëse nuk firmoste. I kanë rënë kokës dhe ia përplasën kokën në tavolinë dhe ende sot e kësaj dite ka shenjën në ballë. Dhe sot është në Kavajë”, tha Haxhiaj.
Ndërsa ka theksuar se persekutorët e të dënuarve politikë marrin pensione të veçanta, kurse të dënuarit nuk kanë të ardhura.
“Persekutori ynë merr 55 mijë lekë pension, unë marr 140 mijë lekë. Artisti ka kënduar gjithë jetën këngë për popullin dhe merr pension të veçantë, kurse mua që më morën 15 vjet të jetës më lanë pa fëmijë, më dëmtuan organet, mua dhe shumë të tjerë…”, tha Haxhiaj.
Sipas tij, duhet që administrata të pastrohet nga bashkëpunëtorët e Sigurimit, por edhe të sistemit të diktaturës. “Sot nuk dua të shkoj të marr një dokument tek ai që më ka torturuar, nuk e dua atë dokument fare, le të vdes. Na llogarisni dhe ne si pjesë e popullit… babain në burg, vëllain në burg, gjyshin pushkatuar, unë në burg… po vini pak dorë”, tha Haxhiaj duke përshkruar dhe situatën e vështirë financiare dhe morale të familjes së tij.
Ndërkohë që kreu i PR-së, Fatmir Mediu ka treguar një tjetër rast.
“Kam pasur një mik shumë të shtrenjtë. Ka qenë nga inxhinierët më të talentuar dhe u detyrua të bëhej bashkëpunëtor, sepse kërkuan t’i përdhunonin gruan dhe t’ia shkatërronin familjen. Çfarë të bëjmë, të hapim dosjen dhe të ndëshkojmë atë intelektual si bashkëpunëtor dhe atë që e detyroi ta vendoste përballë familjes së tij, ta lini akoma që të vazhdojë detyrën”, nënvizoi Mediu.
SHIFRAT
Adrian Kati, përfaqësues i Qendrës Shqiptare për Rehabilitimin e Traumës dhe Torturës, nënvizoi se te diktatori Enver Hoxha bëhej raportim i përditshëm mbi torturat e të dënuarve politikë.
“4500- 5000 letra anonime i vinin Enver Hoxhës çdo ditë. Te Hoxha raportohej çdo ditë mbi torturat”, tha ai gjatë diskutimeve në komision, teksa theksoi se në Shqipëri duhet të bëhet lustracioni.
Por përfaqësuesit e të dënuarve politikë nënvizuan se shumë dokumente dhe të dhëna janë zhdukur. Kryetari i Shoqatës së Dëbim-Internimeve Politike, Abdurrahman Çekiçi, theksoi se janë 600 fëmijë të vdekur në kampin e Tepelenës.
“Masakër që është bërë me fëmijët, as në kampet naziste nuk është bërë. Vetëm në kampin e internimit në Tepelenë për 6 muaj kanë vdekur 600 fëmijë kryesisht nga uria”, tha ai.
Ndërsa shtoi se në shkresa nga “viti 1945- 1954 ka kampe internimi, por nuk gjen më njerëz”.
Ndërkohë, Haxhiaj theksoi se hetuesit i torturonin të ndaluarit në fshehtësi, ku dhe i kërkonin t’i merrnin pasuritë.
E për këtë ai u shpreh se dijeni kishte vetëm polici dhe xhelati. “Veprimet e hetuesisë të asaj poshtërsie çnjerëzore janë të fshehta dhe kanë si dëshmitarë vetëm një polic dhe hetuesin e xhelatin. Aty janë futur gratë, janë bërë lakuriq dhe i kanë kërkuar florinjtë… S’ke si dënon hetuesin pa e zbuluar këtë të fshehtë. Ku ka të fshehtë për ata që kanë lënë pa sy”, tha Haxhiaj.
Ndërsa u shpreh se janë 318 ish-të dënuar politikë, që kanë shkuar në çmendinë nga torturat.
TITUJT E DIKTATORIT
Përfaqësuesi i Unionit Mbarëkombëtar të të Internuarve dhe të Përndjekurve Politike, Besim Ndregjoni, theksoi se jo vetëm që duhet të hapen dosjet e atyre që krijuan sistemin, por duhet dhe t’i hiqen titujt e nderit diktatorit Enver Hoxha.
“Para se të bëhet hapja e dosjeve mekanike, të bëhet hapja e dosjeve ideologjike. A është antikushtetuese që krimet të mos dënohen moralisht dhe ligjërisht? Që Enver Hoxha gëzon titujt e nderit hero i kombit, ndërsa të vrarëve s’u dihen ende varret?”, tha ai.
als_Latn als_Latn als_Latn als_Latn als_Latn oci_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn